Dôvodová správa

A. Všeobecná časť

Ministerstvo životného prostredia Slovenskej republiky predkladá návrh vyhlášky Ministerstva životného prostredia Slovenskej republiky, ktorou sa mení vyhláška Ministerstva životného prostredia Slovenskej republiky č. 26/2021 Z. z., ktorou sa mení a dopĺňa vyhláška Ministerstva životného prostredia Slovenskej republiky č. 382/2018 Z. z. o skládkovaní odpadov a uskladnení odpadovej ortuti (ďalej len „návrh vyhlášky“).

Cieľom návrhu je posunúť účinnosť znenia § 6 ods. 5 písm. e) vyhlášky Ministerstva životného prostredia Slovenskej republiky č. 382/2018 Z. z. o skládkovaní odpadov a uskladnení odpadovej ortuti v znení vyhlášky Ministerstva životného prostredia Slovenskej republiky č. 26/2021 Z. z., podľa ktorého na skládke odpadov na odpad, ktorý nie je nebezpečný, možno skládkovať výstup z úpravy zmesového odpadu a objemný odpad, ak jeho výhrevnosť v sušine neprekročí hodnotu 6,5 MJ/kg. Uvedené bude zosúladené s požiadavkou smernice Rady 1999/31/ES z 26. apríla 1999 o skládkach odpadov, v ktorej podľa článku 5 odseku 3a sa členské štáty usilujú zabezpečiť, aby od roku 2030 nebol odpad vhodný na recykláciu alebo iné zhodnocovanie, najmä v komunálnom odpade, prijímaný na skládku s výnimkou odpadu, pri ktorom ukladanie na skládku poskytuje najlepší environmentálny výsledok v súlade s článkom 4 smernice 2008/98/ES.

Návrh vyhlášky nemá žiadne vplyvy na rozpočet verejnej správy, na podnikateľské prostredie, limit verejných výdavkov, na životné prostredie, na informatizáciu spoločnosti, služby verejnej správy a manželstvo, rodičovstvo a rodinu.

Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu, inými zákonmi, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie.

Návrh vyhlášky nie je predmetom vnútrokomunitárneho pripomienkového konania.




B. Osobitná časť


K Čl. I

Navrhuje sa posun účinnosti § 6 ods. 5 písm. e) vyhlášky Ministerstva životného prostredia Slovenskej republiky č. 382/2018 Z. z. o skládkovaní odpadov a uskladnení odpadovej ortuti v znení vyhlášky Ministerstva životného prostredia Slovenskej republiky č. 26/2021 Z. z., ktoré by malo nadobudnúť účinnosť 1. januára 2030, a ktoré zavádza novú úpravu jednej z podmienok skládkovania odpadu na skládke odpadov pre odpad, ktorý nie je nebezpečný súvisiacu s požiadavkou smernice Rady 1999/31/ES z 26. apríla 1999 o skládkach odpadov, v ktorej podľa článku 5 odseku 3a sa členské štáty usilujú zabezpečiť, aby od roku 2030 nebol odpad vhodný na recykláciu alebo iné zhodnocovanie, najmä v komunálnom odpade, prijímaný na skládku s výnimkou odpadu, pri ktorom ukladanie na skládku poskytuje najlepší environmentálny výsledok v súlade s článkom 4 smernice 2008/98/ES. Na skládke odpadov na odpad, ktorý nie je nebezpečný, možno skládkovať výstup z úpravy zmesového odpadu a objemný odpad, ak jeho výhrevnosť v sušine neprekročí hodnotu 6,5 MJ/kg. Posun účinnosti uvedenej úpravy súvisí aj s požiadavkami subjektov z praxe z dôvodu nedostatočnej pripravenosti infraštruktúry. 


K Čl. II

[bookmark: _GoBack]Navrhuje sa, aby návrh vyhlášky nadobudol účinnosť 31. decembra 2026.

